പഞ്ച്ശീറില് താലിബാനുമായി പോരാട്ടം തുടരുന്നു കാബൂള്: വടക്കന് അഫ്ഗാനിസ്ഥാനിലെ പഞ്ച്ശീര് താഴ്വരയില് താലിബാന് വിരുദ്ധരും താലിബാന് പോരാളികളും തമ്മിലുള്ള പോരാട്ടം തുടരുന്നു. നൂറുകണക്കിന് പേര് കൊല്ലപ്പെട്ടതായാണ് റിപ്പോര്ട്ടുകള്. മേഖലയുടെ നിയന്ത്രണം ഏറ്റെടുത്തെന്ന് താലിബാന് അവകാശപ്പെട്ടിരുന്നു. എന്നാല് താഴ്വരയിലേക്കുള്ള പ്രവേശനകവാടം അടക്കം മുഴുവന് പ്രദേശങ്ങളും തങ്ങളുടെ നിയന്ത്രണത്തിലാണെന്നും നൂറുകണക്കിനു താലിബാന്കാരെ വധിച്ചുവെന്നും എന്ആര്എഫ് പറഞ്ഞു.താലിബാനു കീഴടങ്ങാത്ത ഏക പ്രവിശ്യയാണ് പഞ്ച്ശീര്. മുന് വൈസ് പ്രസിഡന്റ് അമറുള്ള സലേയും അഫ്ഗാന് സുരക്ഷാ സേനയിലെ അംഗങ്ങളും പ്രാദേശിക പോരാളികളും അടങ്ങുന്ന എന്ആര്എഫിനു നേതൃത്വം നല്കുന്നത് ഗോത്രനേതാവ് അഹമ്മദ് മസൂദാണ്.അതേസമയം താലിബാനുമായി കര്ശന ഉപാധികളോടെ സഹകരിക്കുമെന്ന് യൂറോപ്യന് യൂണിയന് അറിയിച്ചു. എന്നാല് അത് താലിബാനെ അംഗീകരിക്കല് അല്ലെന്നും വിദേശനയ മേധാവി ജോസെപ് ബോറെല് വ്യക്തമാക്കി. തീവ്രവാദം, മനുഷ്യാവകാശം തുടങ്ങിയ കാര്യങ്ങളിലുള്ള താലിബാന് നയം പരിശോധിച്ച് തുടര്നിലപാട് തീരുമാനിക്കുമെന്നും യൂറോപ്യന് യൂണിയന് വ്യക്തമാക്കി.